**Europa peptida i umjetne inteligencije dolazi na Cres**

Od 15. do 17. lipnja 2025. otok Cres ugostit će 3. sastanak Upravnog odbora (Management Committee) i Radne grupe 1 (WG1) projekta COST ACTION CA23111“Searching for nanostructured or pore forming peptides for therapy” akronima SNOOPY, posvećenog peptidima i peptidnim nanostrukturama za biomedicinsku primjenu, financiranog iz programa Europske unije.

Konferencija u organizaciji Tehničkog fakulteta Sveučilišta u Rijeci pod vodstvom izv. prof. Daniele Kalafatović, voditeljice projekta SNOOPY, održati će se u palači Moise, koja će tri dana biti europsko središte istraživanja bioaktivnih peptida, biomaterijala i umjetne inteligencije primijenjene na njihovo otkrivanje. Program, osmišljen za poticanje interdisciplinarnog dijaloga između bioinformatike, molekularnog modeliranja i umjetne inteligencije, okupit će oko pedeset istraživača iz petnaest zemalja – jedinstvenu priliku za razmjenu najnovijih rezultata u dizajnu bioaktivnih peptida i peptidnih materijala te povećanje međunarodne vidljivosti Sveučilišta u Rijeci.

Skup otvara plenarno predavanje dr. Leonarda De Marije (Astra Zeneca), koji će predstaviti industrijsku perspektivu razvoja peptidnih lijekova. Slijede pozvana izlaganja stručnjaka s visokih učilišta i istraživačkih centara iz Austrije, Italije, Portugala, Španjolske, Francuske, Njemačke, Luksemburga, Nizozemske, Belgije, Estonije, Ujedinjenog Kraljevstva i drugih zemalja, s naglaskom na računalne metodologije nove generacije te njihovu sinergiju s eksperimentalnim postupcima.

Uz jačanje kritične mase znanja u području peptida i umjetne inteligencije na Sveučilištu u Rijeci, skup ima za cilj približiti svijet znanstvenih otkrića također i javnosti kroz **okrugli stol „Kako umjetna inteligencija mijenja našu svakodnevicu”**. Okrugli stol koji će biti otvoren za građanstvo, pružajući priliku razgovara sa znanstvenicima, održat će se **u prostorijama Zajednice Talijana Cres u nedjelju 15.6. u 18 sati**, uz sudjelovanje dekana Tehničkog fakulteta prof. Lade Kranjčevića, prof. Sande Martinčić-Ipšić s Fakulteta informatike i digitalnih tehnologija u Rijeci, prof. Nermine Malanović sa Sveučilišta u Grazu te prof. Petra Rajkovića sa Sveučilišta u Nišu.

Ovaj izniman znanstveni skup omogućen je potporom **COST – European Cooperation in Science & Technology**, programa koji podupire suradnju u znanstvenim i tehnološkim istraživanjima te promiče stvaranje interdisciplinarnih mreža, kao i donacijama COMITES Rijeka, Zajednice Talijana Cres, tvrtke Selvita, časopisa Materials Advances (Royal Society of Chemistry) i hrvatskog maloprodajnog lanca Pevex d.d. Njihova potpora svjedoči o strateškoj važnosti ove inicijative koja učvršćuje ulogu Hrvatske na europskoj karti istraživanja i inovacija.

A white and black text

AI-generated content may be incorrect.